Je Guiz de Vainiorri, sires de La Ferté sus Amance, faz a savoir a touz ceus qui cest escrit verront, que ge ai mis en gages au prior Hervier de Varennes, por XLa. libres d’estevenenz, la garde et l’avoorie que ge di que ai a Champigni. Et promet par mon serement a bone foi que por l’achoison de cele dite garde ne por autre chose, ou droit de la vile ne en l’apendisse, ne je, ne mi oir ne reclamerons riens, jusqu’a tant que ge ou mi oir aurons randu les XLa. libres devantdites audit prior. Et je voil et otroi que se je, ne mes commendemenz, ne mi oir, forfaisiens riens en cele dite vile contre la volenté au prieur, que li officiaus de Lengres m’escomenit et mete ma terre en entredit a la requeste le prieur. Et li jadiz priors ne puet metre en nule garde ne en nule commandise la jadite vile, fors que en sa main. Et quant ge aurai rendu au prior les jadites XL. libres, si aille chaucuns a son droit. Et por ce que ceste chose soit estable, je ai mis en ces letres mon seel. Ce est fet en l’an de grace mil et IIc, et XXX.IX, el moys de novenbre.